Prečišćeni tekst Zakona o kinematografiji obuhvata sljedeće propise:
1. Zakon o kinematografiji ("Službeni list Crne Gore", br. 042/15 od 29.07.2015),
2. Zakon o izmjenama Zakona o kinematografiji ("Službeni list Crne Gore", br. 084/18 od 26.12.2018), u kojima je naznačen njihov dan stupanja na snagu.
ZAKON
O KINEMATOGRAFIJI
("Službeni list Crne Gore", br. 042/15 od 29.07.2015, 084/18 od 26.12.2018)
I OSNOVNE ODREDBE
Predmet
Član 1
Kinematografska djelatnost obavlja se pod uslovima i na način propisan ovim zakonom.
Kinematografska djelatnost
Član 2
Kinematografska djelatnost (u daljem tekstu: kinematografija) obuhvata djelatnosti proizvodnje, prometa, distribucije, javnog prikazivanja, prikupljanja, zaštite i čuvanja kinematografskih djela, razvoj komplementarnih djelatnosti i druge djelatnosti u skladu sa ovim zakonom.
Kinematografsko djelo je igrani, dokumentarni, eksperimentalni, animirani i drugi film, bilo koje dužine, u bilo kojem formatu i u bilo kojem mediju, koje je namijenjeno javnom prikazivanju ili drugom vidu ekonomskog iskorišćavanja.
Upotreba rodno osjetljivog jezika
Član 3
Izrazi upotrijebljeni u ovom zakonu u muškom rodu, podrazumijevaju iste izraze u ženskom rodu.
Javni interes
Član 4
Kinematografija je djelatnost od javnog interesa.
Javni interes u kinematografiji je:
   1) podsticanje proizvodnje domaćih kinematografskih djela od značaja za razvoj kulture i unapređenje uslova za koprodukcionu saradnju;
   2) međunarodna promocija crnogorskog kinematografskog stvaralaštva i učešće na značajnim međunarodnim manifestacijama;
   3) zaštita, očuvanje, restauracija, proučavanje, prezentacija i afirmacija vrijednosti domaće i inostrane kinematografske baštine i njena digitalizacija;
   4) sprovođenje mjera zaštite djece i mladih u skladu sa ovim zakonom;
   5) afirmacija vrijednosti zaštićenih međunarodnim standardima u oblasti ljudskih prava i sloboda i suzbijanje diskriminacije na osnovu seksualne orjentacije i rodnog identiteta;
   6) povećanje dostupnosti kinematografskih djela licima sa invaliditetom;
   7) suzbijanje svih vidova neovlašćenog korišćenja kinematografskih djela;
   8) stvaranje uslova za podršku mladim i talentovanim stvaraocima, kao i deficitarnom kadru u kinematografiji;
   9) uvođenje podsticajnih mjera za unapređivanje donatorstva i sponzorstva, kao i javno-privatnog partnerstva;
   10) uvođenje digitalnih tehnologija i obnova, održavanje i standardizacija bioskopske mreže i podsticanje razvoja tehničke baze kinematografije;
   11) podrška razvoju komplementarih djelatnosti i
   12) drugi poslovi od javnog interesa, u skladu sa zakonom.
Ostvarivanje javnog interesa u kinematografiji obezbjeđuju država i lokalna samouprava.
Nacionalni program razvoja kinematografije
Član 5
Radi ostvarivanja javnog interesa iz člana 4 ovog zakona, Vlada Crne Gore (u daljem tekstu: Vlada), na predlog organa državne uprave nadležnog za poslove kulture (u daljem tekstu: Ministarstvo) donosi Nacionalni program razvoja kinematografije (u daljem tekstu: Nacionalni program) na period od pet godina.
Nacionalnim programom utvrđuju se prioriteti, mjere, aktivnosti, izvršioci, dinamika i sredstva neophodna za unapređenje i razvoj kinematografije.
Na osnovu Nacionalnog programa Ministarstvo utvrđuje godišnje programe razvoja kinematografije.
Izrada i evaluacija Nacionalnog programa
Član 6
Ministarstvo je dužno da u izradu Nacionalnog programa uključi predstavnike lokalnih samouprava, nevladinih organizacija, strukovnih udruženja i drugih organizacija koje su registrovane za obavljanje djelatnosti kinematografije, kao i istaknute stvaraoce iz ove oblasti.
Ministarstvo jednom godišnje podnosi Vladi izvještaj o realizaciji Nacionalnog programa.
Načela razvoja
Član 7
Razvoj kinematografije ostvaruje se na načelima:
   1) prava autora na slobodu izražavanja;
   2) zaštite prava autora;
   3) opredijeljenosti države i lokalne samouprave da podstiču i pomažu razvoj kinematografije;
   4) poštovanja prava na kulturnu različitost;
   5) zaštite djece i mladih, ravnopravnosti polova, manjinskih naroda i drugih manjinskih nacionalnih zajednica;
   6) izgradnje i unapređenja kinematografskog sektora u skladu sa međunarodnim standardima, a naročito standardima Evropske unije.
Domaće kinematografsko djelo
Član 8
Domaće kinematografsko djelo predstavlja djelo koje ispunjava najmanje tri od sljedećih uslova:
   1) da je snimljeno na crnogorskom jeziku ili jednom od jezika u službenoj upotrebi u Crnoj Gori;
   2) da su reditelj, scenarista ili većina autorske ekipe iz Crne Gore;
   3) da je djelo u cjelini ili pretežno snimljeno na teritoriji Crne Gore;
   4) da je djelo sa tematikom iz kulturnog prostora Crne Gore;
   5) da je proizvedeno od strane domaćeg producenta ili u saradnji sa jednim ili više domaćih koproducenata;
   6) da je većina članova filmske ekipe iz Crne Gore;
   7) da je proizvedeno u koprodukciji sa inostranim producentima u skladu sa odredbama Konvencije Savjeta Evrope o kinematografskoj koprodukciji (revidirana).
Koprodukciono kinematografsko djelo
Član 9
Koprodukciono kinematografsko djelo je djelo u čijem sufinansiranju, pored producenta iz Crne Gore, učestvuje jedan ili više partnera iz drugih zemalja.
Koprodukciono kinematografsko djelo može biti većinsko (bilateralno ili multilateralno) i manjinsko (bilateralno i multilateralno).
Većinsko koprodukciono kinematografsko djelo, pored uslova iz stava 1 ovog člana, mora da ispunjava i sljedeće uslove:
   1) u slučaju bilateralnog koprodukcionog kinematografskog djela učešće većinskog partnera ne smije da bude više od 90% ukupnih troškova proizvodnje kinematografskog djela;
   2) u slučaju multilateralnog koprodukcionog kinematografskog djela učešće većinskog partnera ne smije da bude više od 80% ukupnih troškova proizvodnje kinematografskog djela.
Manjinsko koprodukciono kinematografsko djelo, pored uslova iz stava 1 ovog člana, mora da ispunjava i sljedeće uslove:
   1) u slučaju bilateralnog koprodukcionog kinematografskog djela učešće manjinskog partnera ne može biti manje od 10% ukupnih troškova proizvodnje kinematografskog djela;
   2) u slučaju multilateralnog koprodukcionog kinematografskog djela učešće manjinskog partnera ne može biti manje od 5% ukupnih troškova proizvodnje kinematografskog djela.
Strano kinematografsko djelo
Član 10
Strano kinematografsko djelo je kinematografsko djelo koje ne ispunjava uslove za status domaćeg kinematografskog djela iz člana 8 ovog zakona, odnosno uslove za status koprodukcionog kinematografskog djela iz člana 9 ovog zakona, a koje je za račun stranih pravnih ili fizičkih lica (stranog producenta, odnosno domaćeg koproducenta) dijelom ili u cjelini proizvedeno u Crnoj Gori, sredstvima stranih pravnih ili fizičkih lica.
Ograničenja
Član 11
Odredbe ovog zakona ne primjenjuju se na kinematografska djela koja proizvode, iznajmljuju ili prikazuju pravna lica, preduzetnici i fizička lica za svoje potrebe ili nekomercijalnu upotrebu.
Značenje izraza
Član 12
Pojedini izrazi upotrijebljeni u ovom zakonu imaju sljedeća značenja:
   1) proizvodnja kinematografskog djela obuhvata prikupljanje scenarističke građe, pisanje scenarija, pripremu za snimanje, snimanje, montažu, laboratorijsku obradu i postprodukciju kinematografskog djela;
   2) producent (domaći ili inostrani) je fizičko ili pravno lice registrovano za obavljanje djelatnosti proizvodnje kinematografskog djela, koje pokreće proces proizvodnje kinematografskog djela, tako što samostalno ili većim dijelom organizuje i finansira njegovu proizvodnju i odgovorno je za njegovu kreativnu, organizacionu i finansijsku realizaciju;
   3) koproducent je fizičko ili pravno lice registrovano za proizvodnju kinematografskog djela, koje zajedno sa producentom učestvuje u organizaciji i finansiranju proizvodnje kinematografskog djela;
   4) distribucija je ovlašćeno stavljanje u promet, komercijalno umnožavanje i iznajmljivanje kinematografskog djela radi prikazivanja, prodaje ili iznajmljivanja prava emitovanja, video kaseta, CD i DVD, kao i uvoza i izvoza kinematografskog djela, uključujući i distribuciju korišćenjem telekomunikacionih mreža i sistema;
   5) distributer je fizičko ili pravno lice koje je registrovano za obavljanje djelatnosti distribucije kinematografskih djela i upisano u registar distributera;
   6) iznajmljivanje kinematografskog djela je ovlašćeno davanje na korišćenje primjeraka kinematografskog djela na određeni period i uz naknadu, na sve načine trgovine, postojeće i buduće, na svim medijima, na svim formatima i jezicima, uključujući, bez ograničenja, sve oblike tv, video, nebioskopske i on-line eksploatacije;
   7) komercijalno umnožavanje kinematografskog djela je ovlašćeno snimanje kinematografskog djela sa postojećeg nosača na bilo koji drugi nosač, radi stavljanja u promet;
   8) promet kinematografskog djela obuhvata otkup, prodaju ili iznajmljivanje kinematografskog djela u komercijalne svrhe;
   9) prikazivačka djelatnost predstavlja ovlašćeno prikazivanje kinematografskog djela sa bilo kojeg postojećeg ili budućeg nosača tona i slike;
   10) javno prikazivanje je ovlašćeno prikazivanje kinematografskog djela u bioskopu;
   11) prikazivač je fizičko ili pravno lice koje vrši javno prikazivanje kinematografskog djela;
   12) autor, odnosno koautor kinematografskog djela je lice ili su lica koja taj status imaju u skladu sa zakonom kojim se uređuju autorsko i srodna prava;
   13) kinematografska građa obuhvata kinematografska djela, kao i ukupne scenarističke, muzičke, likovne, finansijske i publicističke materijale koji se odnose na kinematografsko djelo;
   14) komplementarne djelatnosti su djelatnosti koje neposredno ili posredno doprinose ostvarivanju i razvoju kinematografskih djelatnosti (filmski i televizijski festivali i manifestacije, djelatnosti razvijanja kinematografske kulture, programi promocije i prodaje crnogorskih kinematografskih djela, međunarodna saradnja, proučavanje i kritičko vrednovanje kinematografije, izdavaštvo u području kinematografije, programi stručnog usavršavanja, aktivnosti udruženja i asocijacija iz ove oblasti i sl.);
   15) videogram je snimak kinematografskog djela ili niza pokretnih slika praćenih zvukom ili bez zvuka;
   16) licenca je ovlašćenje za stavljanje u promet, prodaju, komercijalno umnožavanje i javno prikazivanje kinematografskog djela.
II OSTVARIVANJE JAVNOG INTERESA
Način ostvarivanja javnog interesa
Član 13
Ostvarivanje javnog interesa obezbjeđuje se u skladu sa zakonom kojim se uređuje oblast kulture, Nacionalnim programom i ovim zakonom.
Filmski centar Crne Gore
Član 14
Unapređenje i razvoj kinematografije država ostvaruje preko Filmskog centra Crne Gore (u daljem tekstu: Centar), i to:
   1) objezbjeđivanjem uslova za filmsku produkciju i koprodukcionu saradnju;
   2) stvaranjem uslova za promociju, prezentaciju i integraciju savremenog filmskog stvaralaštva u regionalne i međunarodne tokove;
   3) stvaranjem povoljnih uslova za povećanje broja i obima inostranih snimanja u Crnoj Gori;
   4) iniciranjem propisa i stvaranjem uslova za stimulativni poslovni ambijent i razvoj kinematografije;
   5) učešćem u programima Evropske unije i Savjeta Evrope iz oblasti kinematografije, kao i realizacija aktivnosti koje proizilaze iz članstva u evropskim i svjetskim asocijacijama;
   6) stvaranjem uslova za prikupljanje namjenskih sredstava za finansiranje kinematografije preko filmskog fonda;
   7) suzbijanjem nelegalnog prometa i upotrebe kinematografskih djela;
   8) unapređenjem mjera i aktivnosti zaštite djece i omladine, ravnopravnosti polova i poštovanja različitosti pripadnika manjinskih naroda i drugih manjinskih nacionalnih zajednica;
   9) realizacijom aktivnosti za unapređenje komplementarnih djelatnosti;
   10) formiranjem i vođenjem baze statističkih podataka za oblast kinematografije i
   11) obavljanjem drugih poslova koji proizilaze iz utvrđenog javnog interesa u kinematografiji, u skladu sa ovim zakonom i aktom o osnivanju Centra.
Centar je javna ustanova koju osniva Vlada u skladu sa zakonom.
Prikupljanje kinematografskih djela i građe
Član 15
Prikupljanje i trajno čuvanje domaćih kinematografskih djela i građe koja se na njih odnosi, kao i koprodukciona kinematografska djela, bez obzira na vrstu i kvalitet podloge na kojima su snimljena ili zabilježena vrši Crnogorska kinoteka (u daljem tekstu: Kinoteka).
Prikupljanje djela iz stava 1 ovog člana vrši se preuzimanjem obavezne kopije kinematografskih djela, kupovinom, razmjenom, poklonom i na drugi način u skladu sa zakonom.
Na djela i građu iz stava 1 ovog člana primjenjuju se propisi o zaštiti kulturnih dobara.
Djela i građa iz stava 1 ovog člana ne mogu se umnožavati i koristiti u komercijalne svrhe.
Čuvanje i zaštita kinematografskih djela i građe
Član 16
Kinoteka je dužna da čuva i štiti kinematografska djela i građu koja se na njih odnosi, obezbjeđuje njihovu tehničku i tehnološku zaštitu, restauratorsko-konzervatorsku i dokumentacionu obradu i sistematizovanje u odgovarajuće zbirke, u skladu sa zakonom i međunarodnim i nacionalnim standardima.
Bliže uslove čuvanja i zaštite djela i građe iz stava 1 ovog člana propisuje Ministarstvo.
Korišćenje kinematografskih djela i građe
Član 17
Kinoteka je dužna da obezbijedi promovisanje i korišćenje kinematografskih djela i građe koja se na njih odnosi u kulturne, naučno-istraživačke, obrazovne i druge nekomercijalne svrhe, na način koji ne može prouzrokovati oštećenje ili umanjenje njihove vrijednosti.
Uslovi i način korišćenja djela i građe iz stava 1 ovog člana utvrđuju se ugovorom između Kinoteke i nosioca autorskog ili srodnih prava.
Obavezno dostavljanje kopije
Član 18
Domaći producent dužan je da Kinoteci dostavi jednu kopiju kinematografskog djela i građe koja se na njega odnosi u roku od šest mjeseci nakon završetka postprodukcije tog djela.
Inostrani producent dužan je da jednu kopiju kinematografskog djela snimljenog na teritoriji Crne Gore dostavi Kinoteci u roku od 12 mjeseci nakon završenog snimanja, odnosno šest mjeseci nakon završene postprodukcije.
Kopija kinematografskog djela iz st. 1 i 2 ovog člana dostavlja se na kvalitetnom nosaču slike i zvuka, prema standardima i karakteristikama koje utvrđuje Kinoteka.
Obavezno dostavljanje kopije kinematografskog djela koje je sufinansirano sredstvima iz budžeta Crne Gore utvrđuje se ugovorom o sufinansiranju.
Privatizacija kinematografskog djela
Član 19
Kinematografska djela i građa koja se na njih odnosi, koje posjeduju domaći producenti i prikazivači u državnoj svojini ne mogu biti predmet privatizacije.
Lica iz stava 1 ovog člana dužna su da prije završetka privatizacije kinematografska djela i građu predaju Kinoteci.
III DJELATNOSTI U KINEMATOGRAFIJI
Proizvodnja kinematografskih djela
Član 20
Proizvodnju kinematografskih djela obavlja producent.
Producent je dužan da se upiše u Kinematografski registar.
Domaći producent može proizvoditi kinematografsko djelo samostalno ili u saradnji sa jednim ili više domaćih ili inostranih koproducenata, na osnovu ugovora o saradnji, odnosno koprodukciji.
Domaći producent može, u saradnji sa autorom ili koautorima, za proizvodnju kinematografskog djela angažovati i dio inostranog umjetničkog ili tehničkog kadra.
Snimanje na teritoriji Crne Gore
Član 21
Inostrani producent može da snima kinematografsko djelo na teritoriji Crne Gore samostalno ili u saradnji sa domaćim ili inostranim koproducentom, uz prethodno pribavljeno odobrenje koje izdaje Ministarstvo.
Za izdavanje odobrenja iz stava 1 ovog člana inostrani producent podnosi zahtjev Ministarstvu.
Ministarstvo će obustaviti snimanje kinematografskog djela ako se inostrani producent ne pridržava uslova iz odobrenja iz stava 1 ovog člana.
Primjerak odobrenja za snimanje iz stava 1 ovog člana Ministarstvo dostavlja Centru i Kinoteci.
Zahtjev za inostrano snimanje
Član 22
Zahtjev za izdavanje odobrenja iz člana 21 stav 1 ovog zakona sadrži:
   1) predmet;
   2) naziv inostranog producenta;
   3) naziv kinematografskog djela i podatke o autorskoj ekipi;
   4) lokacije i vrijeme snimanja;
   5) podatke o angažovanju domaćeg umjetničkog ili stručnog kadra i opreme.
Uz zahtjev iz stava 1 ovog člana, inostrani producent dostavlja:
   1) cjelovit scenario kinematografskog djela, odnosno označene djelove teksta scenarija prema kojima će se snimati u Crnoj Gori;
   2) ugovor o saradnji sa domaćim koproducentom, u slučaju iz stava 1 tačka 5 ovog člana;
   3) izjavu inostranog producenta ili domaćeg koproducenta kojom se obavezuje da će Kinoteci dostaviti obaveznu kopiju filma u skladu sa članom 18 stav 2 ovog zakona.
Posebno odobrenje
Član 23
Ukoliko je za snimanje kinematografskih djela na određenoj lokaciji potrebna posebna dozvola, inostrani producent ili domaći producent u njegovo ime su dužni da tu dozvolu pribave prije početka snimanja od organa ili organizacije određene posebnim propisom.
Privremeni uvoz opreme za snimanje
Član 24
Inostrani producent može, radi snimanja kinematografskog djela na teritoriji Crne Gore, po pribavljenom odobrenju Ministarstva, privremeno da uveze opremu potrebnu za snimanje, bez obaveze plaćanja carine i poreza.
Promet kinematografskih djela
Član 25
Promet kinematografskih djela može da obavlja distributer.
Distributer je dužan da se upiše u Kinematografski registar.
Distributer iz stava 1 ovog člana dužan je da ima licencu za svako kinematografsko djelo koje stavlja u promet.
Komercijalno umnožavanje kinematografskih djela
Član 26
Komercijalno umnožavanje kinematografskih djela može da obavlja fizičko ili pravno lice koje posjeduje odobrenje za rad izdato u skladu sa zakonom i licencu za svako kinematografsko djelo koje umnožava.
Lice iz stava 1 ovog člana je dužno da se upiše u Kinematografski registar.
Lice iz stava 1 ovog člana je dužno da vodi evidenciju i čuva uzorke svakog umnoženog kinematografskog djela, kao i nosač sa kojeg je umnožavanje izvršeno, tokom perioda od pet godina.
Javno prikazivanje kinematografskih djela
Član 27
Javno prikazivanje kinematografskih djela u bioskopu može da obavlja prikazivač koji ispunjava odgovarajuće uslove u pogledu prostora, opreme i stručnog kadra, koje propisuje Ministarstvo.
Prikazivač iz stava 1 ovog člana je dužan da se upiše u Kinematografski registar.
Prikazivač je, takođe, dužan da za svako javno prikazivanje kinematografskih djela posjeduje licencu izdatu od nosioca autorskog ili srodnih prava.
Ispunjenost uslova iz stava 1 ovog člana utvrđuje Ministarstvo rješenjem.
Prije, za vrijeme i nakon javnog prikazivanja kinematografskog djela nije dopušteno oglašavanje proizvoda i usluga za koje je oglašavanje zabranjeno posebnim propisima.
Kategorizacija kinematografskog djela
Član 28
Ukoliko sadržina kinematografskog djela može da naškodi fizičkom ili mentalnom razvoju maloljetnih lica, distributer i prikazivač dužni su da izvrše kategorizaciju kinematografskog djela i da prilikom njegovog stavljanja u promet ili javnog prikazivanja istaknu oznaku da se djelo ne preporučuje licima mlađim od sedam, 12, 14, 16, odnosno 18 godina, u zavisnosti od kategorije tog djela utvrđene u skladu sa ovim zakonom.
Kriterijume i način određivanja kategorije, izgled i sadržinu oznake i obaveze distributera i prikazivača u pogledu primjene kategorije i njihovih oznaka propisuje Ministarstvo.
Distributer i prikazivač dužni su da Centru dostave obavještenje o kategorizaciji određenog kinematografskog djela najkasnije sedam dana prije prvog javnog prikazivanja i stavljanja u promet tog djela.
Centar ima pravo da zatraži promjenu dodijeljene kategorije ako ona nije utvrđena u skladu sa aktom iz stava 2 ovog člana.
Zaštita maloljetnika
Član 29
Zabranjena je distribucija, prodaja i iznajmljivanje maloljetnim licima videograma čija kategorizacija nije primjerena njihovom uzrastu.
Zabrana iz stava 1 ovoga člana odnosi se i na prodaju putem svih vidova porudžbine ili na drugi sličan način.
Zabranjeno je javno oglašavanje kinematografskog djela iz stava 1 ovoga člana, izvan graničnog perioda utvrđenog posebnim propisima kojima se uređuju medijske usluge.
Bioskopska mreža
Član 30
Bioskopi na teritoriji Crne Gore, koji ispunjavaju propisane uslove za rad, mogu se, radi koordinacije rada i jedinstvenog stručnog pristupa u obavljanju djelatnosti, organizovati u bioskopsku mrežu.
Bioskopska ulaznica
Član 31
Bioskopska ulaznica je standardizovana.
Prodaja ulaznica može se vršiti i elektronskim putem.
Podatke o prodatim ulaznicama prikazivači dostavljaju Centru.
Sadržaj bioskopske ulaznice, u smislu stava 1 ovog člana, podatke i način dostavljanja podataka o prodatim ulaznicama propisuje Ministarstvo.
Licenca
Član 32
Licencu da drugome dozvoli stavljanje u promet, umnožavanje ili javno prikazivanje kinematografskog djela daje lice koje prema zakonu kojim se uređuje autorsko i srodna prava ima takvo ovlašćenje.
Licenca za promet kinematografskog djela sadrži broj primjeraka koji se stavlja u promet i vrstu nosača na kojem se nalazi kinematografsko djelo.
Licenca za umnožavanje kinematografskog djela sadrži broj primjeraka u koji se može umnožiti kinematografsko djelo i identifikacione oznake nosača sa kojeg se vrši umnožavanje kinematografskog djela.
Licenca za javno prikazivanje kinematografskog djela sadrži način javnog prikazivanja kinematografskog djela.
Uz licencu se prilaže original ili kopija izvornog akta o obimu i sadržini prava lica koje je izdalo licencu za kinematografsko djelo.
Komplementarne djelatnosti
Član 33
Komplementarne djelatnosti obavljaju se u skladu sa propisima koji uređuju oblast kojoj te djelatnosti pripadaju.
Kinematografski registar
Član 34
Producent, distributer, prikazivač i lica koja obavljaju komercijalno umnožavanje kinematografskih djela dužni su da podnesu prijavu Centru radi upisa u Kinematografski registar.
Kinematografski registar vodi Centar.
Sadržaj i način vođenja Kinematografskog registra i obrazac prijave za upis u registar propisuje Ministarstvo.
IV FINANSIRANJE KINEMATOGRAFIJE
Izvori finansiranja
Član 35
Kinematografija se finansira sredstvima:
   1) budžeta Crne Gore;
   2) budžeta lokalnih samouprava;
   3) filmskog fonda;
   4) producenata;
   5) donacija, participacija i sl.;
   6) međunarodnih fondova i
   7) iz drugih izvora, u skladu sa zakonom.
Filmski fond
Član 36
Obveznici izdvajanja sredstava za filmski fond su pravna i fizička lica koja se bave djelatnostima prometa, distribucije, prikazivanja, iznajmljivanja, kablovskog, satelitskog i internet prenosa i distribucije kinematografskog djela, kao i drugim vidovima korišćenja kinematografskog djela.
Obveznici izdvajanja sredstava za filmski fond, u smislu stava 1 ovog člana, su:
   1) javni servis - 5% ukupnog godišnjeg prihoda ostvarenog od marketinga;
   2) komercijalni emiteri koji imaju nacionalnu pokrivenost - 0,8% od ostvarenog godišnjeg prihoda;
   3) operatori pružanja usluga kablovske, satelitske i internet distribucije, radio i televizijskog programa (KDS/MMDS/IPTV/DTH platforme), kojima je to osnovna djelatnost - 2% od ostvarenog godišnjeg prihoda;
   4) bioskopski prikazivači - 3% od svake prodate bioskopske ulaznice, od čega 1,5% ide na teret prikazivača, a 1,5% na teret distributera kinematografskog djela;
   5) operatori javnih komunikacijskih mreža, uključujući operatore pristupa internetu - 0,9% godišnjeg prihoda ostvarenog po osnovu internet usluga, distribucije tv programa i iznajmljivanja kinematografskih djela;
   6) pružaoci usluga iznajmljivanja kinematografskih djela na zahtjev ("video on demand"), kojima je to osnovna djelatnost - 3% od ostvarenog godišnjeg prihoda.
Sredstva ostvarena na osnovu naknade iz stava 2 ovog člana koriste se za sprovođenje Nacionalnog programa, a u skladu sa propisima o državnoj pomoći.
Ubiranje i korišćenje sredstava
Član 37
Obveznici plaćanja naknade iz člana 36 ovog zakona dužni su da najkasnije do kraja aprila svake godine dostave Centru podatke o ostvarenom godišnjem prihodu, koji predstavlja osnovicu za izdvajanje sredstava za filmski fond, za prethodnu kalendarsku godinu.
Na osnovu dostavljenih podataka iz stava 1 ovog člana, Centar donosi rješenje o uplati sredstava primjenom propisane stope iz člana 36 stav 2 ovog zakona.
Centar ima pravo da dostavljene podatke iz stava 1 ovog člana provjeri preko nadležnih organa državne uprave i javno objavljenih finansijskih izvještaja.
V PODSTICAJNE MJERE ZA PRODUCENTE
Podsticanje ulaganja u proizvodnju kinematografskog djela
Član 38
Producent ima pravo na povraćaj dijela sredstava utrošenih u Crnoj Gori za proizvodnju kinematografskog djela, kao podsticajnu mjeru.
Pravo na povraćaj sredstava iz stava 1 ovog člana može da stekne producent za kinematografsko djelo koje proizvodi kao producent, koproducent ili za koje obavlja produkcijski servis, pod uslovom da:
   1) sredstva koja je potrošio za realizaciju kinematografskog djela u Crnoj Gori nijesu obezbijeđena iz budžeta Crne Gore ili Centra, u iznosu koji nije manji od 100.000 eura;
   2) je u Crnoj Gori prethodno podmirio sve poreze, doprinose i druge fiskalne obaveze propisane zakonom;
   3) protiv njega nije pokrenut stečajni ili likvidacioni postupak;
   4) kao producent ili koproducent ima najmanje jedan dugometražni igrani film koji je javno prikazan.
Sredstva za namjenu iz stava 1 ovog člana obezbjeđuju se u budžetu Crne Gore, nemaju karakter povraćaja poreza u smislu poreskih propisa i opredjeljuju se u skladu sa propisima o državnoj pomoći.
Pravo na povraćaj sredstava
Član 39
Pravo na povraćaj dijela utrošenih sredstava može steći producent za proizvodnju igranih, animiranih i dokumentarnih filmova, televizijskih filmova i televizijskih serija, koji se u cjelosti ili djelimično proizvode u Crnoj Gori i koji su namijenjeni javnom prikazivanju.
Pravo na povraćaj dijela sredstava ostvaruje se nakon završene faze proizvodnje kinematografskog djela u Crnoj Gori.
Bliže kriterijume, način i postupak ostvarivanja prava na povraćaj sredstava propisuje Vlada.
Obračun povraćaja sredstava
Član 40
Producent može steći pravo na povraćaj sredstava u iznosu od 25% ukupnih troškova proizvodnje kinematografskog djela u Crnoj Gori, bez poreza na dodatu vrijednost.
VI NADZOR
Upravni i inspekcijski nadzor
Član 41
Nadzor nad sprovođenjem ovog zakona vrši Ministarstvo.
Inspekcijski nadzor nad primjenom ovog zakona vrši organ uprave nadležan za poslove inspekcijskog nadzora.
VII KAZNENE ODREDBE
Prekršaji
Član 42
Novčanom kaznom u iznosu od 1.000 eura do 5.000 eura kazniće se za prekršaj pravno lice ako:
   1) ne dostavi Kinoteci kopiju kinematografskog djela i građe koja se na to djelo odnosi najkasnije u roku od šest mjeseci nakon završetka postprodukcije tog djela (član 18 stav 1);
   2) prije završetka privatizacije ne preda Kinoteci kinematografska djela koja posjeduje (član 19 stav 2);
   3) kao inostrani producent snima kinematografsko djelo na teritoriji Crne Gore bez prethodnog odobrenja Ministarstva (član 21 stav 1);
   4) snima kinematografsko djelo na određenoj lokaciji, a da prije početka snimanja nije pribavio i posebnu dozvolu (član 23);
   5) nema licencu za svako kinematografsko djelo koje stavlja u promet (član 25 stav 3);
   6) ne posjeduje odobrenje za rad izdato u skladu sa zakonom i nema licencu za svako kinematografsko djelo koje umnožava u komercijalne svrhe (član 26 stav 1);
   7) ne vodi evidenciju i čuva uzorke svakog umnoženog kinematografskog djela, kao i nosača sa kojeg je umnožavanje izvršeno tokom perioda od pet godina (član 26 stav 3);
   8) nema licencu za javno prikazivanje kinematografskog djela izdatu od nosioca autorskog ili srodnih prava (član 27 stav 3);
   9) ne izvrši kategorizaciju kinematografskog djela čija sadržina može naškoditi fizičkom ili mentalnom razvoju maloljetnih lica i prilikom stavljanja u promet i javnog prikazivanja kinematografskog djela ne istakne oznaku da se djelo ne preporučuje licima mlađim od sedam, 12, 14, 16, odnosno 18 godina (član 28 stav 1);
   10) ne dostavi Centru obavještenje o kategorizaciji kinematografskog djela najkasnije sedam dana prije prvog javnog prikazivanja i stavljanja u promet (član 28 stav 3);
   11) vrši distribuciju, prodaju i iznajmljivanje maloljetnim licima videograma čija kategorizacija nije primjerena njihovom uzrastu (član 29 stav 1);
   12) ne podnese Centru prijavu za upis u Kinematografski registar (član 34 stav 1);
   13) do kraja aprila svake godine ne dostave Centru podatke o ostvarenom godišnjem prihodu u prethodnoj godini radi obračuna naknade iz člana 36 ovog zakona (član 37 stav 1).
Za prekršaj iz stava 1 ovog člana kazniće se odgovorno lice u pravnom licu i fizičko lice novčanom kaznom u iznosu od 500 eura do 1.500 eura.
VIII PRELAZNE I ZAVRŠNE ODREDBE
Podzakonska akta
Član 43
Podzakonski akti za sprovođenje ovog zakona donijeće se u roku od šest mjeseci od dana njegovog stupanja na snagu.
Do donošenja propisa iz člana 34 stav 3 ovog zakona primjenjivaće se Pravilnik o sadržaju i načinu vođenja kinematografskog registra ("Službeni list CG", broj 64/12).
Rok za osnivanje
Član 44
Akt o osnivanju Centra donijeće se u roku od šest mjeseci od dana stupanja na snagu ovog zakona.
Odložena primjena
Član 45
Odredbe čl. 36 do 40 i tačka 13 stav 1 člana 42 ovog zakona primjenjivaće se od 1. januara 2016. godine.
Prestanak važenja
Član 46
Danom stupanja na snagu ovog zakona prestaje da važi Zakon o kinematografiji ("Službeni list CG", broj 14/08) i član 35 Zakona o izmjenama i dopunama zakona kojim su propisane novčane kazne za prekršaje ("Službeni list CG", broj 40/11).
Stupanje na snagu
Član 47
Ovaj zakon stupa na snagu osmog dana od dana objavljivanja u "Službenom listu Crne Gore".